CPN กับ CRC ของเครือเซ็นทรัล ต่างกันอย่างไร?
หลายคนคงรู้จัก ห้างเซ็นทรัลพลาซา กันเป็นอย่างดี  แต่เรื่องที่หลายคนคงกำลังสับสนอยู่ตอนนี้ คือ CPN หรือ เซ็นทรัลพัฒนา กับ CRC หรือ เซ็นทรัล รีเทล คอร์ปอเรชั่น  สองบริษัทนี้ มีคำว่า เซ็นทรัล เหมือนกัน และเป็นธุรกิจในเครือเซ็นทรัลเหมือนกัน แล้วมันมีความแตกต่างกันอย่างไร? ลงทุนแมนจะเล่าให้ฟัง
20 พ.ย. 2563

CPN กับ CRC ของเครือเซ็นทรัล ต่างกันอย่างไร? /โดย ลงทุนแมน
หลายคนคงรู้จัก ห้างเซ็นทรัลพลาซา กันเป็นอย่างดี 
แต่เรื่องที่หลายคนคงกำลังสับสนอยู่ตอนนี้
คือ CPN หรือ เซ็นทรัลพัฒนา กับ CRC หรือ เซ็นทรัล รีเทล คอร์ปอเรชั่น 
สองบริษัทนี้ มีคำว่า เซ็นทรัล เหมือนกัน
และเป็นธุรกิจในเครือเซ็นทรัลเหมือนกัน
แล้วมันมีความแตกต่างกันอย่างไร?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
บริษัท เซ็นทรัลพัฒนา จำกัด (มหาชน) หรือ CPN 
ก่อตั้งขึ้นในปี พ.ศ. 2523 เพื่อทำธุรกิจพัฒนาและบริหารศูนย์การค้าขนาดใหญ่ 
รวมทั้งอสังหาริมทรัพย์แบบครบวงจร
โดยรายได้ของ CPN มาจาก 2 ส่วนหลักๆ คือ
1. ธุรกิจพัฒนาและบริหารศูนย์การค้า 
ธุรกิจนี้นับเป็นรายได้หลักของ CPN 
โดยรายได้มาจากค่าพื้นที่ค้าปลีกให้เช่า 
รายได้จากการให้บริการระบบสาธารณูปโภค
ระบบรักษาความปลอดภัย และรักษาความสะอาดภายในศูนย์การค้า
2. ธุรกิจอื่นที่นอกเหนือจากธุรกิจพัฒนาและบริหารศูนย์การค้า 
เช่น การบริหารอาคารสำนักงาน, การบริหารโรงแรม, อาคารที่พักอาศัย, ศูนย์อาหาร และค่าธรรมเนียมการบริหารอสังหาริมทรัพย์ที่เกิดจากการลงทุนในกองทุนรวมสิทธิการเช่าอสังหาริมทรัพย์และกองทรัสต์ (CPNREIT และ CPNCG)
โดยรายได้ของ CPN มาจาก
ธุรกิจพัฒนาและบริหารศูนย์การค้า 73%
ธุรกิจอื่นที่นอกเหนือจากธุรกิจพัฒนาและบริหารศูนย์การค้า 27%
รู้จัก CPN กันไปแล้ว มารู้จัก CRC กันบ้าง..
บริษัท เซ็นทรัล รีเทล คอร์ปอเรชั่น จำกัด (มหาชน) หรือ CRC 
คือธุรกิจค้าปลีกรายใหญ่ของไทย ภายใต้กลุ่มเซ็นทรัล
ถ้าถามว่า จุดเริ่มต้นของ CRC เกิดมาตั้งแต่เมื่อไร 
เรื่องนี้ต้องย้อนกลับไปถึงในปี พ.ศ. 2490 
เมื่อคุณเตียง จิราธิวัฒน์ เริ่มเปิดร้านค้าเล็กๆ ที่เป็นตึกแถวในกรุงเทพมหานคร
ต่อมาในปี พ.ศ. 2499 คุณเตียง และ คุณสัมฤทธิ์ จิราธิวัฒน์ ได้เปิดห้างสรรพสินค้าเซ็นทรัล ขึ้นในย่านวังบูรพา ซึ่งนั่นนับเป็นสาขาแรกของห้างเซ็นทรัล
จากวันนั้นมา ตระกูลจิราธิวัฒน์ ก็ได้ขยายกิจการห้างเซ็นทรัลให้เติบโตตลอดมา
ในปี พ.ศ. 2562 CRC มีบริษัทย่อยและบริษัทร่วมจำนวนถึง 130 บริษัท ทั้งในประเทศไทยและต่างประเทศ
และมีร้านค้าภายใต้แบรนด์ค้าปลีกตนเองในประเทศไทยถึง 1,934 ร้าน เวียดนาม 132 ร้าน และอิตาลี 9 ร้าน
โดยธุรกิจของ CRC แบ่งออกเป็น 3 กลุ่มหลัก ได้แก่
1. กลุ่มแฟชั่น ซึ่งขายสินค้าเครื่องแต่งกาย รองเท้า เครื่องประดับ เครื่องสำอาง และของใช้ในบ้านอื่นๆ ผ่านห้างสรรพสินค้าทั้งในไทยและอิตาลี
และยังมีร้านขายสินค้าเฉพาะทางที่ขายชุดกีฬาและอุปกรณ์กีฬา อย่างเช่น ซูเปอร์สปอร์ต, ฟิตบายซูเปอร์สปอร์ต และไฮเปอร์มาร์เกตในเวียดนาม
2. กลุ่มฮาร์ดไลน์ ซึ่งขายสินค้าวัสดุก่อสร้าง สินค้าตกแต่งบ้าน สินค้าอิเล็กทรอนิกส์ และเครื่องใช้ไฟฟ้า โดยแบรนด์ที่ขายสินค้าประเภทนี้ของ CRC เช่น ไทวัสดุ, บ้านแอนด์บียอนด์ และเพาเวอร์บาย
3. กลุ่มอาหาร ซึ่งขายอาหารทั้งของสดและของแห้งในรูปแบบซูเปอร์มาร์เกต และร้านสะดวกซื้อ โดยแบรนด์ที่ขายสินค้าประเภทนี้ของ CRC เช่น ท็อปส์, เซ็นทรัล ฟู้ด ฮอลล์ และแฟมิลี่มาร์ท
โดยปัจจุบัน รายได้ของ CRC มาจากธุรกิจ 3 กลุ่มนี้ถึง 89% ส่วนอีก 11% มาจากรายได้อื่น เช่น รายได้จากการบริการ
และถ้าแบ่งตามพื้นที่จะพบว่า รายได้จะมาจากประเทศไทย 74% และต่างประเทศ 26%
แล้วผลประกอบการของทั้งสองบริษัทนี้เป็นอย่างไร?
บริษัท เซ็นทรัลพัฒนา จำกัด (มหาชน)
ปี พ.ศ. 2561 รายได้ 37,663 ล้านบาท กำไร 11,216 ล้านบาท
ปี พ.ศ. 2562 รายได้ 39,930 ล้านบาท กำไร 11,738 ล้านบาท
ส่วน บริษัท เซ็นทรัล รีเทล คอร์ปอเรชั่น จำกัด (มหาชน)
ปี พ.ศ. 2561 รายได้ 206,620 ล้านบาท กำไร 8,648 ล้านบาท
ปี พ.ศ. 2562 รายได้ 222,737 ล้านบาท กำไร 9,016 ล้านบาท
สรุปแล้วก็คือ CPN ทำธุรกิจเกี่ยวกับการพัฒนาอสังหาริมทรัพย์ โดยพัฒนาพื้นที่ศูนย์การค้ารวมทั้งอสังหาริมทรัพย์ ซึ่งมีรายได้หลักคือ “ค่าเช่า”
ส่วน CRC ทำธุรกิจค้าปลีกผ่านแบรนด์ต่างๆ โดยมีรายได้หลักมาจากการขายสินค้า ซึ่ง CRC ก็คือผู้เช่ารายหนึ่ง ที่มาเช่าพื้นที่ของ CPN เพื่อตั้งร้านค้าปลีกนั่นเอง..
ปิดท้ายด้วยข้อมูลที่น่าสนใจ รู้ไหมว่า ตระกูลจิราธิวัฒน์ เจ้าของเครือเซ็นทรัล เป็นตระกูลที่ร่ำรวยอันดับที่ 2 ของประเทศไทย โดยในปีที่ผ่านมา ตระกูลจิราธิวัฒน์ มีทรัพย์สินรวมกันสูงกว่า 634,000 ล้านบาท..
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-รายงานประจำปี 2562, บริษัท เซ็นทรัล รีเทล คอร์ปอเรชั่น จำกัด (มหาชน)
-รายงานประจำปี 2562, บริษัท เซ็นทรัลพัฒนา จำกัด (มหาชน)
-แบบ 56-1 ปี 2562, บริษัท เซ็นทรัล รีเทล คอร์ปอเรชั่น จำกัด (มหาชน)
-แบบ 56-1 ปี 2562, บริษัท เซ็นทรัลพัฒนา จำกัด (มหาชน)
-คำอธิบายและวิเคราะห์ของฝ่ายจัดการ ไตรมาสที่ 3 สิ้นสุดวันที่ 30 ก.ย. 2563, บริษัท เซ็นทรัลพัฒนา จำกัด (มหาชน)
-คำอธิบายและวิเคราะห์ของฝ่ายจัดการ ไตรมาสที่ 3 สิ้นสุดวันที่ 30 ก.ย. 2563, บริษัท เซ็นทรัล รีเทล คอร์ปอเรชั่น จำกัด (มหาชน)
-
.